एशियाई चैम्पियंस ट्रॉफी (महिला): चौथे स्थान पर रहा भारत  
भारतीय महिला टीम को शुक्रवार को कांस्य पदक के लिए खेले गए मुकाबले में जापान से 2-3 से हार मिली।
एक तरफ जहां पुरुष टीम एशियाई चैम्पियंस ट्रॉफी के पहले संस्करण के फाइनल में पहुंच चुकी हैं वहीं दूसरी ओर भारतीय महिलाएं इसी शहर में खेले गए प्रतियोगिता के दूसरे संस्करण में अंतिम स्थान पर रहीं।  भारतीय महिला टीम को शुक्रवार को कांस्य पदक के लिए खेले गए मुकाबले में जापान से 2-3 से हार मिली। मध्यांतर तक 2-0 से आगे होने के बावजूद भारतीय टीम यह मैच हार गई। इस तरह वह चार देशों की इस प्रतियोगिता में चौथे स्थान पर रही।  एक लिहाज से ओरडोस में भारतीय महिला टीम का यह अब तक का सबसे प्रभावशाली प्रदर्शन कहा जा सकता है। इसका कारण यह है कि यही टीम अपने राउंड रोबिन लीग मुकाबले में जापान से 0-5 से हार गई थी।  भारत के लिए मैच का पहला गोल स्ट्राइकर वंदना कटारिया ने सातवें मिनट में किया। इसके बाद रानी ने 28वें मिनट में एक अपरोक्ष पेनाल्टी कार्नर को गोल में तब्दील कर भारतीय टीम को 2-0 से आगे कर दिया।  मध्यांतर के बाद जापानी टीम ने अपने खेल का स्तर सुधारा और 52वें मिनट में रिका कोमाजावा की मदद से पहला गोल किया। इसके बाद 63वें मिनट में काओरी फुजियो ने एक और गोल करके स्कोर 2-2 कर दिया।  निर्धारित समय की समाप्ति तक दोनों टीमों 2-2 की बराबरी पर थीं। मैच का नतीजा किसी भी हाल में निकाला जाना था, लिहाजा मैच अतिरिक्त समय तक खिंचा।   इसमें जापान में बाजी मारी और 76वें मिनट में अई मुराकामी द्वारा पेनाल्टी स्ट्रोक पर किए गए गोल की मदद से जीत हासिल की।